PATVIRTINTA

Šiaulių r. Ginkūnų Sofijos ir

Vladimiro Zubovų progimnazijos

direktoriaus 2022 m. lapkričio 30 d.

įsakymu Nr. P-243(2.1)

**ŠIAULIŲ R. GINKŪNŲ SOFIJOS IR VLADIMIRO ZUBOVŲ PROGIMNAZIJA**

**PRADINIO UGDYMO MOKYTOJO PAREIGYBĖS APRAŠYMAS**

**I SKYRIUS**

**PAREIGYBĖ**

1. Pradinio ugdymo mokytojo (toliau – Mokytojas) pareigybė priskiriama pareigybėms, kurioms būtinas ne žemesnis kaip aukštasis išsilavinimas. Pareigybės paskirtis – individualizuojant ir diferencijuojant ugdomąją veiklą, puoselėti mokinių vertybines, demokratines ir pilietines nuostatas, komunikacinius gebėjimus, informacinę kultūrą, sudaryti galimybes įgyti reikiamų kompetencijų.
2. Pareigybės lygis – A2, profesijos kodas – 234101.
3. Mokytojas pavaldus progimnazijos direktoriui, darbuotojo veiklą koordinuoja ir atliekamų darbų (funkcijų) kontrolę vykdo direktoriaus pavaduotojas ugdymui.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM MOKYTOJUI**

1. Mokytojas, einantis šias pareigas, turi atitikti šiuos specialiuosius reikalavimus:
   1. turėti ne žemesnį kaip aukštąjį išsilavinimą;
   2. turėti pedagogo kvalifikaciją;
   3. būti nepriekaištingos reputacijos, kaip ji apibrėžta Lietuvos Respublikos švietimo įstatyme, laikytis pedagogų etikos kodekso;
   4. išmanyti Lietuvos Respublikos darbo kodeksą, Lietuvos Respublikos švietimo įstatymą, progimnazijos nuostatus, progimnazijos darbo tvarkos taisykles, darbo ir gaisrinės saugos instrukcijas ir kitus teisės aktus, reglamentuojančius mokinių ugdymą ir mokytojo darbą;
   5. turėti skaitmeninio raštingumo kompetencijas, pagal Reikalavimų mokytojų ir pagalbos mokiniui specialistų skaitmeninio raštingumo programoms aprašą.
   6. būti išklausius specialiosios pedagogikos ir specialiosios psichologijos kursus (arba studijų metu būti išklausius ne mažesnės apimties (60 valandų) kursą) mokytojams;
   7. taikyti taisyklingos lietuvių kalbos, kalbos kultūros normų reikalavimus, sklandžiai ir argumentuotai dėstyti mintis žodžiu ir raštu;
   8. pasitikrinti sveikatą ir turėti galiojančią asmens medicininę knygelę;
   9. turėti galiojančius privalomųjų higienos įgūdžių ir pirmosios pagalbos mokymų pažymėjimus;
   10. gebėti organizuoti ir analizuoti ugdymo, mokymo(si) procesą, tirti pedagogines situacijas, tirti ir kurti savo veiksmingas mokymo(si) strategijas, rengti ugdymo projektus, skleisti gerąją pedagoginio darbo patirtį progimnazijoje ir rajone.

**III SKYRIUS**

**ŠIAS PAREIGAS EINANČIO MOKYTOJO FUNKCIJOS**

1. Šias pareigas einantis mokytojas vykdo šias funkcijas:
   1. užtikrina geros kokybės ugdymą, ugdo remiantis mokinių gebėjimais ir polinkiais, stiprina mokinių mokymosi motyvaciją ir pasitikėjimą savo gebėjimais, suteikia reikiamą pagalbą mokiniams;
   2. pagal progimnazijos ugdymo planą ir pamokų tvarkaraštį veda pamokas, įskaitant neformaliojo švietimo valandas ir valandas, skirtas ugdymo poreikiams tenkinti bei mokymosi pagalbai teikti;
   3. vykdo funkcijas, susijusias su kontaktinėmis valandomis:
      1. planuoja ugdymo procesą, ruošiasi pamokoms, rengia mokomąją medžiagą ir individualizuotas užduotis, suteikdamas mokiniams bendrosiose ugdymo programose numatytas žinias, ugdydamas gebėjimus bei kompetencijas;
      2. tikrina mokinių darbus, nešališkai vertina mokinių pasiekimus ir informuoja apie mokymosi pažangą per elektroninį dienyną mokinius, tėvus (globėjus, rūpintojus);
      3. stebi ir analizuoja pamokas ir ugdomąsias veiklas;
      4. tobulina savo profesines kompetencijas, analizuoja ir įsivertina savo pedagoginę veiklą;
   4. planuoja, organizuoja ir vykdo veiklas progimnazijos bendruomenei, bendradarbiauja su kitais mokytojais, pagalbos mokiniui specialistais bei administracija, kad būtų pasiekti mokymo tikslai, dalyvauja progimnazijos organizuojamuose kvalifikacijos tobulinimo ir kituose renginiuose, darbo grupėse ir komisijose, laiku tvarko savo veiklos dokumentus, vykdo mokytojų ir progimnazijos tarybos nutarimus:
      1. dalyvauja progimnazijos organizuojamuose posėdžiuose, pasitarimuose, metodinių grupių susirinkimuose;
      2. analizuoja ugdomų mokinių individualią pažangą, ją aptaria su mokiniais, jų klasės vadovais;
      3. pagal poreikį konsultuoja mokinius;
      4. suderinęs su progimnazijos direktoriumi vykdo kitą ugdomąją veiklą;
      5. sutikęs vadovauti klasei/grupei mokytojas teisės aktų nustatyta tvarka:
         1. planuoja ir organizuoja vadovaujamos klasės / grupės veiklą ir renginius;
         2. supažindina klasės mokinius bei tėvus (globėjus, rūpintojus) su mokinio elgesio, progimnazijos darbo tvarkos taisyklėmis;
         3. bendrauja ir bendradarbiauja su klasėje / grupėje dirbančiais mokytojais, mokinių tėvais (globėjais, rūpintojais), švietimo pagalbos mokiniui specialistais mokinių ugdymo ir švietimo pagalbos teikimo klausimais, kartu su jais sprendžia mokinių ugdymo ir ugdymosi problemas;
         4. tvarko mokinių ugdomosios veiklos apskaitos dokumentus (dienynus, asmens bylas ir kita);
      6. vykdo kitus progimnazijos vadovų pavedimus (dalyvauja su progimnazijos veikla susijusiose laikinose darbo grupėse ir pan.);
      7. budi pertraukų metu pagal sudarytą budėjimo grafiką;
      8. reguliuoja mokiniams mokymosi krūvį, padeda spręsti kitas ugdymosi ir mokymosi problemas;
      9. moko mokinį namie, besigydantį stacionarinėje asmens sveikatos priežiūros įstaigoje, jeigu jam paskirtas toks mokymas.

**IV SKYRIUS**

**MOKINIŲ SAUGUMO UŽTIKRINIMAS**

6. Mokytojas, įtaręs ar pastebėjęs žodines, fizines, socialines patyčias, smurtą, vadovaujasi Šiaulių r. Ginkūnų Sofijos ir Vladimiro Zubovų progimnazijos nustatyta Smurto ir patyčių prevencijos ir intervencijos vykdymo tvarka:

6.1. nedelsdamas įsikiša ir nutraukia bet kokius tokį įtarimą keliančius veiksmus;

6.2. primena mokiniui, kuris tyčiojasi, smurtauja ar yra įtariamas tyčiojimusi, progimnazijos nuostatas ir mokinio elgesio taisykles;

6.3. informuoja patyrusio patyčias, smurtą mokinio klasės vadovą apie įtariamas ar įvykusias patyčias;

6.4. esant grėsmei mokinio sveikatai ar gyvybei, nedelsiant kreipiasi į pagalbą galinčius suteikti asmenis (tėvus (globėjus, rūpintojus) ir/ar progimnazijos darbuotojus, direktorių) ir/ar institucijas (pvz.: policiją, greitąją pagalbą ir kt.)**.**

6.5. įtaręs ar pastebėjęs patyčias kibernetinėje erdvėje arba gavęs apie jas pranešimą:

6.5.1. esant galimybei išsaugo vykstančių patyčių kibernetinėje erdvėje įrodymus ir nedelsdamas imasi reikiamų priemonių patyčioms kibernetinėje erdvėje sustabdyti;

6.5.2. įvertina grėsmę mokiniui ir esant poreikiui kreipiasi į pagalbą galinčius suteikti asmenis (tėvus (globėjus) ir/ar progimnazijos darbuotojus, direktorių) ar institucijas (policiją);

6.5.3. pagal galimybes surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;

6.5.4. informuoja patyčias patyrusio mokinio klasės vadovą apie patyčias kibernetinėje erdvėje ir pateikia įrodymus (išsaugotą informaciją);

6.5.5.turi teisę apie patyčias kibernetinėje erdvėje pranešti Lietuvos Respublikos ryšių reguliavimo tarnybai pateikdamas pranešimą interneto svetainėje adresu [www.draugiskasinternetas.lt](http://www.draugiskasinternetas.lt).

7. Mokytojas nedelsiant informuoja progimnazijos direktorių, pagalbos specialistus, pastebėjus ar įtarus mokinį esant apsvaigus nuo psichotropinių ar kitų psichiką veikiančių medžiagų, mokinio atžvilgiu taikomą smurtą ar įvairaus pobūdžio netinkamą elgesį.

**V SKYRIUS**

**ATSAKOMYBĖ**

8. Mokytojas atsako už:

8.1. emociškai saugią, mokinio asmenybės ūgčiai ir ugdymuisi palankią aplinką, kurioje ugdytiniai jaučiasi gerbiami, saugūs, jų nuomonė ir siūlymai yra išklausomi ir vertinami;

8.2. Lietuvos Respublikos įstatymų, kitų teisės aktų, progimnazijos nuostatų, darbo tvarkos taisyklių, mokytojo etikos normų laikymąsi;

8.3. tinkamą priskirtų funkcijų, direktoriaus pavaduotojo ugdymui pavedimų atlikimą;

8.4. asmens duomenų apsaugą teisės aktų nustatyta tvarka.

9. Mokytojas už savo pareigų netinkamą vykdymą, darbo pareigų pažeidimus atsako darbo tvarkos taisyklių ir Lietuvos Respublikos darbo kodekso bei kitų Lietuvos Respublikos teisės aktų nustatyta tvarka.

Su pareigybės aprašymu susipažinau ir sutinku:

\_\_\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_

(vardas, pavardė)

\_\_\_\_\_\_\_\_\_\_\_\_\_\_\_\_\_

(data)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_